

**ΕL**

Προσομοίωση της δράσης για το κλίμα: «Αναπτυσσόμενες χώρες»

Προς τους: Επικεφαλής διαπραγματευτές για τις αναπτυσσόμενες χώρες

(Πάνω από 100 χώρες: Νοτιοανατολική Ασία, οι περισσότερες χώρες της Κεντρικής και Νότιας Αμερικής, οι περισσότερες χώρες της Αφρικής, τα μικρά νησιωτικά κράτη και μεγάλο μέρος της Μέσης Ανατολής)

Θέμα: Προπαρασκευή της συνόδου κορυφής με θέμα τη δράση για το κλίμα

Καλωσορίσατε στη σύνοδο κορυφής με θέμα τη δράση για το κλίμα! Ο γενικός γραμματέας των Ηνωμένων Εθνών σας προσκάλεσε, τόσο εσάς όσο και τους επικεφαλής όλων των αρμόδιων φορέων, να συνεργαστείτε για την επιτυχή αντιμετώπιση της κλιματικής αλλαγής. Στην πρόσκλησή του, ο γενικός γραμματέας σημειώνει τα εξής: «Η αντιμετώπιση της κλιματικής αλλαγής αποτελεί επείγουσα ανάγκη σαν αγώνας δρόμου στον οποίο φαίνεται προς το παρόν ότι οδεύουμε προς την ήττα, χωρίς όμως η έκβασή του να είναι ακόμη οριστική! Βάσει των πιο αξιόπιστων επιστημονικών μελετών, οποιαδήποτε μέση αύξηση της θερμοκρασίας του πλανήτη άνω του 1,5°C θα προκαλέσει μη αντιστρέψιμη βλάβη στα οικοσυστήματα που μας βοηθούν να επιβιώσουμε. Αλλά και η επιστήμη μάς λέει επίσης ότι δεν είναι πολύ αργά και ότι ίσως να τα καταφέρουμε... Αυτό όμως προϋποθέτει εκ βάθρων μετασχηματισμούς όλων των κοινωνικών εκφάνσεων: του τρόπου με τον οποίο καλλιεργούμε και παράγουμε τα τρόφιμα, της χρήσης γης, των καυσίμων που χρησιμοποιούμε στις μεταφορές μας και της ενέργειας με την οποία τροφοδοτούμε τις οικονομίες μας. Δρώντας από κοινού, δεν θα αφήσουμε κανέναν παραγκωνισμένο!».

Στόχος της συνόδου κορυφής είναι η διαμόρφωση ενός σχεδίου τόσο για τον περιορισμό της αύξησης της θερμοκρασίας του πλανήτη σε λιγότερο από 2°C (3,6°F) σε σχέση με τα προβιομηχανικά επίπεδα όσο και για την επίτευξη των διεθνών στόχων του 1,5°C (2,7°F) που αναγνωρίζονται επίσημα στη Συμφωνία του Παρισιού για το κλίμα. Τα επιστημονικά στοιχεία είναι σαφή: η αύξηση της μέσης θερμοκρασίας του πλανήτη πέραν αυτού του ορίου θα έχει καταστροφικές και μη αντιστρέψιμες επιπτώσεις στην υγεία, την ευημερία και τη ζωή των ανθρώπων παγκοσμίως.

Εκπροσωπείτε τις λιγότερο ανεπτυγμένες χώρες του πλανήτη. Ο πληθυσμός των χωρών σας ανέρχεται συνολικά σε περίπου 2,9 δισεκατομμύρια άτομα, ποσοστό 38% του συνολικού παγκόσμιου πληθυσμού που αριθμεί 7,7 δισεκατομμύρια, και αυξάνεται ραγδαία. Ωστόσο, οι χώρες σας παράγουν συλλογικά μόλις 16% περίπου της παγκόσμιας οικονομικής απόδοσης, με χαμηλότερο κατά κεφαλήν ΑΕγχΠ (Ακαθάριστο Εγχώριο Προϊόν) και πολύ μεγαλύτερη φτώχεια από ό,τι οι ανεπτυγμένες χώρες.

Οι δικές σας προτεραιότητες πολιτικής παρατίθενται παρακάτω. Μπορείτε, ωστόσο, να προτείνετε ή να αποκλείσετε οποιαδήποτε διαθέσιμη πολιτική.

1. Επιδοτήστε την ενέργεια από ανανεώσιμες πηγές (π.χ. ηλιακή, αιολική, γεωθερμική και υδροηλεκτρική ενέργεια και την αποθήκευσή της).

Η βιομηχανία των ανανεώσιμων πηγών ενέργειας αναπτύσσεται ταχύτατα, ωστόσο εξακολουθεί να αποτελεί λιγότερο από το 5% του παγκόσμιου ενεργειακού εφοδιασμού. Οι επιδοτήσεις θα βοηθήσουν αυτές τις βιομηχανίες να αναπτυχθούν, δημιουργώντας θέσεις εργασίας στις χώρες σας (εάν καταφέρετε να υπερκεράσετε τις τεχνολογικές βελτιώσεις των ανεπτυγμένων χωρών στους τομείς της αιολικής και της ηλιακής ενέργειας και των συσσωρευτών). Η αποθήκευση ενέργειας (π.χ. συσσωρευτές, αποθήκευση θερμότητας, μονάδες αποθήκευσης με υδραυλικές αντλίες) και η δυναμική διαχείριση φορτίου για την ηλεκτρική ενέργεια επιτρέπουν στις διαλείπουσες ανανεώσιμες πηγές ενέργειας, όπως η αιολική και η ηλιακή, να ενσωματωθούν στο ενεργειακό σύστημα παρέχοντας ηλεκτρική ισχύ καθ’ όλο το εικοσιτετράωρο. Οι επιδοτήσεις των ανανεώσιμων πηγών ενέργειας, που θα χρηματοδοτούνται από τις ανεπτυγμένες και ταχέως αναπτυσσόμενες χώρες όπως η Κίνα, θα μπορούσαν να καταστήσουν αυτές τις πηγές ενέργειας πολύ φθηνότερες για τις χώρες σας και να επιταχύνουν την οικονομική ανάπτυξη.

1. Μειώστε τις εκπομπές μεθανίου, υποξειδίου του αζώτου και άλλων αερίων του θερμοκηπίου. Το διοξείδιο του άνθρακα (CO2) αποτελεί το κυριότερο αέριο του θερμοκηπίου, ωστόσο κάποια άλλα αέρια ευθύνονται για το ένα τέταρτο περίπου της υπερθέρμανσης του πλανήτη. Σε αυτά περιλαμβάνονται το μεθάνιο (CH4), το υποξείδιο του αζώτου (N2O), και ευρύ φάσμα χλωροφθορανθράκων και άλλων ενώσεων φθορίου (τα λεγόμενα «φθοριωμένα αέρια»). Μόριο προς μόριο, πολλά από τα αέρια εκτός του διοξειδίου του άνθρακα θα προκαλέσουν δεκάδες, εκατοντάδες ή και χιλιάδες φορές μεγαλύτερη αύξηση της θερμοκρασίας του πλανήτη κατά τον επόμενο αιώνα από ό,τι το CO2. Παρότι οι συγκεντρώσεις τους είναι ακόμη χαμηλές, αυξάνονται όμως με ταχύ ρυθμό. Οι περισσότερες από αυτές τις εκπομπές προκύπτουν στις ανεπτυγμένες χώρες και τις ταχέως αναπτυσσόμενες οικονομίες του πλανήτη.
2. Αναχαιτίστε την αποψίλωση των δασών. Η αποψίλωση των δασών ευθύνεται σήμερα για περίπου 15% των παγκοσμίων εκπομπών αερίων του θερμοκηπίου. Μεγάλο μέρος της αποψίλωσης αυτής συμβαίνει στα τροπικά δάση των χωρών σας, συμπεριλαμβανομένης της λεκάνης του Αμαζονίου, της νότιας και της νοτιοανατολικής Ασίας και της Αφρικής. Η προστασία των δασών μπορεί να μειώσει αυτές τις εκπομπές, διαφυλάσσοντας ταυτόχρονα τη βιοποικιλότητα και προστατεύοντας τα υδάτινα αποθέματα. Ωστόσο, ο περιορισμός της αποψίλωσης μειώνει επίσης τη δυνητική χρήση των εκτάσεων αυτών για υλοτομία, παραγωγή τροφίμων, βιοενέργεια και άλλες σημαντικές χρήσεις.
3. Εξετάστε το ενδεχόμενο αναδάσωσης. Η αναδάσωση συνίσταται στη δημιουργία νέων δασών σε χέρσες εκτάσεις· συχνά πρόκειται για εδάφη που είχαν κατά το παρελθόν αποψιλωθεί ή υποβαθμιστεί. Εάν υλοποιηθεί σε μεγάλη κλίμακα, η αναδάσωση ενδέχεται να χρησιμοποιήσει γη που είναι απαραίτητη για καλλιέργεια ή κτηνοτροφία, προκαλώντας αύξηση των τιμών των τροφίμων. Εξετάστε πόσες εκτάσεις θα χρειαστούν για τις πολιτικές αναδάσωσης που προτείνετε εσείς και άλλες ομάδες.
4. Εξετάστε το ενδεχόμενο φορολόγησης του άνθρακα. Πολλές από τις χώρες σας κατασκευάζουν νέα ανθρακωρυχεία και σταθμούς παραγωγής ηλεκτρικής ενέργειας, παρότι ο άνθρακας αποτελεί το καύσιμο μεγαλύτερης έντασης άνθρακα και ευθύνεται επίσης για μεγάλο μέρος της ατμοσφαιρικής ρύπανσης που πλήττει σήμερα εκατομμύρια άτομα στις χώρες σας. Η φορολόγηση, η ρύθμιση ή ακόμη και η σταδιακή εξάλειψη του άνθρακα θα μπορούσε να οδηγήσει σε ταχεία μείωση των εκπομπών, να περιορίσει την επικίνδυνη ατμοσφαιρική ρύπανση και να βελτιώσει τη δημόσια υγεία.
5. **Εξετάστε το ενδεχόμενο τιμολόγησης των εκπομπών CO2.** Τα ορυκτά καύσιμα εξακολουθούν να δεσπόζουν στο παγκόσμιο ενεργειακό σύστημα, και το CO2 που εκπέμπουν είναι μακράν ο κυριότερος παράγοντας που συμβάλλει στην κλιματική αλλαγή. Οι σημερινές τιμές της αγοράς δεν περιλαμβάνουν τις περιβαλλοντικές και κοινωνικές ζημίες που προκαλούν τα ορυκτά καύσιμα (τις αρνητικές εξωτερικές επιπτώσεις τους). Ακόμα χειρότερα, οι κυβερνήσεις ανά τον κόσμο, συμπεριλαμβανομένων πολλών από τις δικές σας, χρηματοδοτούν με επιδοτήσεις ύψους 775 δισ. - 1 τρισ. δολαρίων ΗΠΑ ετησίως τον κλάδο των ορυκτών καυσίμων. Οι οικονομολόγοι συμφωνούν ότι η τιμολόγηση του άνθρακα αποτελεί τον καλύτερο τρόπο μείωσης των παγκόσμιων εκπομπών αερίου του θερμοκηπίου. Εξετάστε την υποστήριξη μιας παγκόσμιας τιμής του άνθρακα, με σταδιακή, ενδεχομένως, εισαγωγή της για να δοθεί ο απαραίτητος χρόνος προσαρμογής.

Τα έσοδα θα μπορούσαν να διανέμονται στο κοινό ή να συμβάλλουν στην αντιστάθμιση του κόστους άλλων πολιτικών. Παρότι η τιμολόγηση του άνθρακα εφαρμόζεται ήδη σε ορισμένες χώρες, οι τιμές είναι πολύ χαμηλότερες από τα τουλάχιστον 30-50 δολάρια ανά τόνο CO2 που συνιστούν πολλοί οικονομολόγοι. Ωστόσο, δεν έχετε την ευχέρεια να κινηθείτε υπερβολικά γρήγορα: η μεσαία τάξη στις χώρες σας επιχειρεί να αποκτήσει πρόσβαση σε προϊόντα και υπηρεσίες που θεωρούνται δεδομένα από τους πολίτες των ανεπτυγμένων χωρών (αυτοκίνητα, κλιματισμός, αεροπορικές μετακινήσεις κλπ.), ενώ οι φτωχότεροι πολίτες των χωρών σας αναζητούν αξιόπιστη ηλεκτρική ενέργεια, καθαρό νερό, τροφή, υγειονομική περίθαλψη, αξιοπρεπή στέγαση και άλλες βασικές ανθρώπινες ανάγκες, με αποτέλεσμα η αύξηση του κόστους της ενέργειας να γίνει ιδιαίτερα αισθητή.

Συμπληρωματικές παράμετροι

Πολλοί πολίτες των χωρών σας δεν έχουν πρόσβαση σε ηλεκτρικό ρεύμα ή σε αξιόπιστη και οικονομικά προσιτή ενέργεια. Οι χώρες σας ευθύνονται σήμερα για μόλις 24% των παγκόσμιων εκπομπών αερίων του θερμοκηπίου και οι κατά κεφαλήν εκπομπές είναι πολύ χαμηλότερες από ό,τι στις ανεπτυγμένες χώρες, ή ακόμη και στην Κίνα. Ωστόσο, η χρήση ορυκτών καυσίμων στις χώρες σας αυξάνεται ραγδαία καθώς οι οικονομίες σας αναπτύσσονται. Οι ανεπτυγμένες χώρες ευθύνονται για το μεγαλύτερο μέρος των συνολικών εκπομπών αερίων του θερμοκηπίου που προκάλεσαν την κλιματική κρίση, ενώ οι πολίτες σας θα πληγούν περισσότερο από την κλιματική αλλαγή και έχουν μικρότερη ικανότητα προσαρμογής σε αυτήν. Πιστεύετε ότι οι ανεπτυγμένες χώρες έχουν την ηθική ευθύνη να μειώσουν τις εκπομπές τους και ότι οι πολιτικές για την αντιμετώπιση της κλιματικής αλλαγής δεν μπορούν να είναι αποδεκτές εάν επιβραδύνουν την οικονομική σας ανάπτυξη και παρεμποδίζουν την ικανότητά σας να εξασφαλίζετε στους πολίτες σας τροφή, εργασία, στέγη, παιδεία, υγειονομική περίθαλψη και άλλες βασικές ανάγκες που θεωρούνται δεδομένες για τους πολίτες των ανεπτυγμένων χωρών.

Ταυτόχρονα, η κλιματική αλλαγή ενέχει σοβαρούς κινδύνους για την ευημερία, την υγεία και τη ζωή σας. Η ατμοσφαιρική ρύπανση από τα ορυκτά καύσιμα προκαλεί κάθε χρόνο εκατομμύρια πρόωρους θανάτους στις χώρες σας. Η άνοδος της στάθμης των θαλασσών, τα ακραία καιρικά φαινόμενα, η ξηρασία, η μείωση της απόδοσης των σοδειών και οι λοιπές ζημίες που προκαλεί η κλιματική αλλαγή αποτελούν ολοένα και σημαντικότερα αίτια πρόκλησης συγκρούσεων και μετανάστευσης, υπονομεύοντας τη νομιμοποίηση των κυβερνήσεών σας και, όσον αφορά τα μικρά νησιωτικά κράτη, την ίδια την ύπαρξή σας. Οι χώρες σας έχουν την ευκαιρία να στρέψουν οριστικά τα νώτα τους στο βασισμένο στα ορυκτά καύσιμα ενεργειακό σύστημα και να μεταπηδήσουν σε ένα σύστημα καθαρής, αποδοτικής, ανανεώσιμης ενέργειας, ακριβώς όπως πολλοί από εσάς αφήσατε πίσω σας τις σταθερές τηλεφωνικές συνδέσεις και μεταπηδήσατε απευθείας στα κινητά τηλέφωνα. Η ενεργειακή απόδοση και οι ανανεώσιμες πηγές ενέργειας, όπως η αιολική και η ηλιακή ενέργεια, είναι συχνά επικερδείς, δημιουργούν θέσεις εργασίας και οικονομικές ευκαιρίες και βελτιώνουν τη δημόσια υγεία.